
Ukko ei tykkää kylmästä, akka taas nauttii lumesta ja pakkasesta.






Ystävyydelle, huumorille, tanssille ja korostetulle, mutta lempeälle ilkikurisuudelle!

Herra Pee on läpeensä suomalainen


Suomalainen pelto se osaa kasvattaa sellaista viljaa, jota Herra Peen vatsa on sietänyt oikein hyvin ja sietää yhä edelleenkin, ja jonka avulla Herra Pee jaksaa laulaa ja tanssia.





[image: ]



Elämän viljalaari





”Kylm on ku Siperias!”


Herra Pee ei pidä talvesta, ei lumesta eikä houkuttelevasta hiihtoladusta. Herra Pee ei käsitä lainkaan, miten romanttista olisi Kreetan kanssa vasten auringonsiltaa hiihdellä.


Hän on kevään ja kesän lapsi.

Hui!

Kylmän talven jälkeen jälleen:


”Perhonen lentää, liihottaa,


Herra Peelle onnea toivottaa”

Kurrekin Herra Peen iloksi taas, veikeästi puuta kiertää, kaartaa.

Musta rastas puussa laulaa.


Herra Pee riemastuu!


Kynään tarttuu!


Mustat rastaat hälle


aurinkoiset riimit


paperille rustaavat.

Rastas Herra Peen päälaelta laulaa, livertää:


Ellun kana eli Callina bohemiae: On huoleton eläjä, joka kuuluu kantturakoipisten heimoon. Ei muni eikä kotkota. Suo lämpöä harakoillekin. Tavataan yleisesti kaikkialla maailmassa.


Äimänkäki eli Cuculus cummastus:


Laji, jolla on suuret silmät sekä suu, joka saattaa olla avoinna vielä pitkään ääntelyn jälkeen. Ääntelee hämmästyneesti vain yhden tavun, häh, ilman toistoja. Suomessa Turun seuduilla, on tavattu äimänkäkiä, joiden ääntely on selkeä, kui?


Viskisieppo eli Ballandines preferae: Kuuluu humalahakuisten heimoon. Syntynyt evoluution tuloksena kännikalasta. Saapunut Suomeen Pohjanmaan kautta. Ääntelee toistuvasti, hik. On pontikan serkku.


Toinen rastas Herra Peen kainalosta visertää:


Siipiveikko eli Auervarae huijaeus:


On käkien etäinen sukulainen, selkärangattomien alalajeista alhaisin. Vaeltelee toisinaan viskisieppoparvissa. Hämää lipevällä ääntelyllään erityisesti sellaisen naaraan, jolla on iso pesämuna.


Selvä pyy eli bona fide:


Kykenee näkemään metsän puilta. Se pystyy vaivatta omaksumaan suuriakin tietomääriä ja sillä on ilmiömäinen muisti.


Nostokurki eli Vecotin rascas:


Se on lentokyvytön, onttoraajainen, hidasliikkeinen ja voimakas vaeltaja.


Tarvitsee liikkumiseensa ulkopuolista ohjausta.


Herra Peen päälaella oleva rastas kertoo Herra Peelle seuraavanlaisen vitsin: Kaksi kurkiherraa tepastelee suolla.


Toinen kurkiherra lausahtaa kanssavaeltajalleen:


”Viitsisitkö nostaa minulle tuon sammakon maasta?” Johon vierustoveri vastaa: ”En minä mikään nostokurki ole!”


Herra Peen peräpäässä oleva musta rastas visertelee oman liverryksensä kauniin kesäpäivän ja Herra Peen kunniaksi. Se ottaa aluksi pienet ääniharjoittelut laulullaan WC-ankasta.


WC-ankka eli Toiletus putsaeus:


Ääntely matala ja pehmeä prrruuuthsjuumph.


Tipu eli Curvi bikini


Lajin tunnistaa sirosta ja viehkeästä olemuksesta sekä muodokkaista rinta- ja pyrstölihaksista. Tipun liikehdintä karistaa hiekat uupuneimmankin kukon silmistä.


Uutisankka eli Paparazzi nova anatidae:


Laji kuuluu perättömien heimoon. Ääntely ja vaeltelu ennalta arvaamatonta. Omaa haukan katseen, pöllön kuulon ja kanan muistin.


Pupujussit myös Herra Peetä huvittavat ja hänelle elämään iloa suovat. Herra Pee tietää, että pupujussit tykkäävät pitää hippoja. Suomessa, takametsien pyöreissä ladoissa, he musisoivat ja tanssivat. Herra Pee on kirjoittanut näistä pupujussien hipoista. Hän on käynyt omakohtaisesti tarkkailemassa pupujussien touhuja. Kettuorkesteri on kuulemma ollut soittamassa. Tai olivatkohan soittajapojat naamioituneet ketuiksi? Minä en tiedä, enkä ole tullut kysyneeksi asian todellista laitaa itse Herra Peeltä.

Herra Peellä on suuret juhlat. Hän täyttää pyöreitä. Tasan neljäkymmentä vuotta. Hän on vaimonsa kanssa kutsunut kotiinsa kaikki sukulaiset, tuttavat ja kylänmiehet. On sunnuntaiiltapäivä ja kello lähentelee viittä. Vieraat tuntuvat viihtyvän hyvin.

